KOMISIJOS ĮGYVENDINIMO REGLAMENTAS (ES) 2022/1659

2022 m. rugsėjo 27 d.

dėl Izraelio kilmės Citrus sinensis Pers. vaisių įvežimo į Sąjungą lygiaverčių reikalavimų, atsižvelgiant į kenkėjo Thaumatotibia leucotreta keliamą riziką

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (1), ypač į jo 41 straipsnio 3 dalies antrą pastraipą ir 44 straipsnio 1 dalį,

kadangi:

(1) Komisijos įgyvendinimo reglamento (ES) 2019/2072 (2) II priedo A dalyje nustatytas Sąjungos teritorijoje neaptinkamų Sąjungos karantininių kenkėjų sąrašas. Įgyvendinimo reglamentu (ES) 2019/2072 siekiama užkirsti kelią tokių karantininių kenkėjų įvežimui, įsitvirtinimui ir išplitimui Sąjungos teritorijoje, jo VII priede nustatant specialius tam tikrų augalų, augalinių produktų ir kitų objektų įvežimo į Sąjungos teritoriją reikalavimus;

(2) Thaumatotibia leucotreta (Meyrick) (toliau – nurodytasis kenkėjas) yra įtrauktas į Įgyvendinimo reglamento (ES) 2019/2072 II priedo A dalį kaip Sąjungos karantininis kenkėjas, kuris Sąjungoje neaptinkamas. Jis taip pat įtrauktas į Komisijos deleguotojo reglamento (ES) 2019/1702 (3) priede pateiktą prioritetinių kenkėjų sąrašą;

(3) siekiant apsaugoti Sąjungos teritoriją nuo nurodytojo kenkėjo, nustatyti specialūs tam tikrų vaisių įvežimo į Sąjungos teritoriją reikalavimai. Citrus sinensis Pers. vaisiams (toliau – nurodytieji vaisiai) tie specialūs reikalavimai nustatyti Įgyvendinimo reglamento (ES) 2019/2072 VII priedo 62.1 punkto d papunktyje ir juose numatyta galimybė naudoti sisteminį metodą taikant specialias apdorojimo šaltuoju būdu procedūras;

(4) Izraelis paprašė Komisijos pripažinti, kad jo sisteminis metodas, taikomas nurodytiesiems vaisiams, yra lygiavertis Įgyvendinimo reglamento (ES) 2019/2072 VII priedo 62.1 punkto d papunktyje nustatytiems specialiems reikalavimams;

(5) tas nurodytiesiems vaisiams taikomas sisteminis metodas apima gamybos vietos dalyse taikomų nurodytojo kenkėjo stebėsenos ir kontrolės reikalavimų vykdymą, nurodytųjų vaisių patikrą gamybos vietos dalyje ir pakavimo patalpose, atsekamumo reikalavimus ir prieš eksportuojant atliekamą oficialią patikrą. Jis apima svarbiuosius patikros procedūros taškus laukuose, pakavimo patalpose ir prieš eksportuojant, dėl kurių nurodytųjų vaisių eksportas sustabdomas arba nutraukiamas, jei nepasiekiamos atitinkamos ribos;

(6) Europos maisto saugos tarnyba (toliau – Tarnyba) atliko su iš Izraelio importuojamais Citrus spp. vaisiais susijusios prekių rizikos vertinimą (4). Tas vertinimas buvo susijęs su prekių užkrėstumo nurodytuoju kenkėju tikimybe. Be to, buvo pateiktos rekomendacijos, kaip patobulinti Izraelio sisteminį metodą. Atsižvelgdamas į tas rekomendacijas, Izraelis pritaikė savo sisteminį metodą;

(7) remiantis Tarnybos atlikto rizikos vertinimo rezultatais ir tuo, kad nuosekliai laikomasi atitinkamiems vaisiams taikomų Sąjungos teisės reikalavimų, yra pagrįsta pritaikytą Izraelio sisteminį metodą pripažinti lygiaverčiu Įgyvendinimo reglamento (ES) 2019/2072 VII priedo 62.1 punkto d papunktyje nustatytiems specialiems reikalavimams;

(8) siekiant kuo labiau sumažinti prekybos sutrikimus, šis reglamentas turėtų įsigalioti trečią dieną po jo paskelbimo;

(9) šis reglamentas turėtų būti taikomas iki 2025 m. gegužės 31 d., kad jį būtų galima peržiūrėti;

(10) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Sąvokų apibrėžtys Šiame reglamente vartojamų terminų apibrėžtys: 1) nurodytasis kenkėjas – Thaumatotibia leucotreta (Meyrick); 2) nurodytieji vaisiai – Citrus sinensis Pers.

2 straipsnis Lygiaverčiai reikalavimai Šio įgyvendinimo reglamento priede nustatyti nurodytųjų Izraelio kilmės vaisių įvežimo į Sąjungos teritoriją reikalavimai laikomi lygiaverčiais Įgyvendinimo reglamento (ES) 2019/2072 VII priedo 62.1 punkto d papunktyje nustatytiems reikalavimams.

3 straipsnis Fitosanitarinis sertifikatas Prie Izraelio kilmės nurodytųjų vaisių, įvežamų į Sąjungos teritoriją pagal 2 straipsnyje nustatytus lygiaverčius reikalavimus, pridedamas fitosanitarinis sertifikatas, kuriame pateikiama ši informacija: a) gamybos vietos dalių kodai ir b) skiltyje „Papildoma deklaracija“ šis teiginys: „Ši siunta atitinka Komisijos įgyvendinimo reglamentą (ES) 2022/1659“.

4 straipsnis Įsigaliojimas ir taikymas Šis reglamentas įsigalioja trečią dieną po jo paskelbimo Europos Sąjungos oficialiajame leidinyje. Jis taikomas iki 2025 m. gegužės 31 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. rugsėjo 27 d. Komisijos vardu Pirmininkė Ursula VON DER LEYEN

(1) OL L 317, 2016 11 23, p. 4.

(2) 2019 m. lapkričio 28 d. Komisijos įgyvendinimo reglamentas (ES) 2019/2072, kuriuo nustatomos vienodos Europos Parlamento ir Tarybos reglamento (ES) 2016/2031 dėl apsaugos priemonių nuo augalų kenkėjų įgyvendinimo sąlygos, panaikinamas Komisijos reglamentas (EB) Nr. 690/2008 ir iš dalies keičiamas Komisijos įgyvendinimo reglamentas (ES) 2018/2019 (OL L 319, 2019 12 10, p. 1).

(3) 2019 m. rugpjūčio 1 d. Komisijos deleguotasis reglamentas (ES) 2019/1702, kuriuo Europos Parlamento ir Tarybos reglamentas (ES) 2016/2031 papildomas nustatant prioritetinių kenkėjų sąrašą (OL L 260, 2019 10 11, p. 8).

(4) Scientific Opinion on the commodity risk assessment of Citrus L. fruits from Israel for Thaumatotibia leucotreta under a systems approach. EFSA Journal 2021; 19(3):6427, 36 pp. https://doi.org/10.2903/j.efsa.2021, 6427.